Bejaarde egpaar se lyke in bad in hul woonstel gevind | Netwerk24
Bejaarde egpaar se lyke in bad in hul woonstel gevind
Deur Cara-Lee Dorfling 18 April 2021 16:09
Die lyke van 'n bejaarde egpaar is Sondagoggend in die bad in hul woonstel in 'n aftreeoord in Gqeberha (Port Elizabeth) gevind.
Die 79-jarige vrou het volgens die polisie verskeie steekwonde opgedoen, terwyl haar 81-jarige man geen sigbare beserings het nie.
'n Versorger van die aftreeoord in Parkrylaan het omstreeks 07:00 op hul lyke afgekom.
Dit is onduidelik hoe lank die egpaar reeds dood was, maar die man is glo Donderdag laas lewend gesien.
Volgens 'n bron was die man en vrou geklee waar hulle in die bad gevind is en die man het glo bo-op die vrou gelê.
Kol. Priscilla Naidu, polisiewoordvoerder, sê die polisie se ondersoek dui tans daarop dat niks vanuit die huis vermis word nie en daar is ook geen tekens van gedwonge toegang nie.
Die egpaar se name word weerhou terwyl die polisie hul naasbestaandes opspoor.
Na verneem word is die man Donderdagoggend gesien toe hy oudergewoonte die koerant buite sy huis gaan haal het. Die egpaar is sedertdien nie weer gesien nie, waarna 'n versorger Sondagoggend by hul huis ondersoek gaan instel het. Die versorger het saam met 'n veiligheidswag die egpaar se huis met 'n spaarsleutel oopgesluit en op die toneel afgekom.